کریستوف کیشلوفسکی ۱۹۴۱-جی میلادی ایلین ژوئن آیی‌نین ایگیرمی یئددی‌سینده ورشودا دونیایا گؤز آچدی. میلادی ایلین یئتمیشلر اون ایللیگیندن دوخسانلارا قده‌ر تئلئویزیا و سیناما و بلگه‌سل (مستند) فیلم ساحه‌سینده أن آدلیم و تانینمیشلاردان بیریسی اولدوغونو وورغولاماق اولار. چاغداش دؤنه‌مین توپلومسال و اخلاق‌سل دوروملارینی اؤنمسیه رک گؤزه‌ل بیچیم‌ده سیناما و تئلئویزیا آلانلاریندا خاص باخیشلارلا جانلاندیرماق اونو موْدرن سیناماسی‌نین اونلو و بؤیوک یؤنتمن کیمی تثبیت ائتدی. کیشلوفسکی لهئستانین او دؤنه آدلانان “اخلاق قایغیسی اولانلار سیناماسی”-نین أن آدلیم اینسانلاریندان بیریسی ایدی. او فیلم‌لر کی سوسیالیستی سینامانین سانسورلاری‌نین آخسارلیقلارین بیرئی (فرد) و حؤکومت آراسیندا اولان یارانمیش آیریشمالاری اؤنه چیخاردیردی. کیشلوفسکی ۱۹۶۸-جی ایل “لودز” آدلی فیلم دوزلتمک اوخولوندان (مدرسه‌سیندن) معضون اولوب و بئله‌جه فیلم دوزلتمک ایشینه بلگه‌سل و قانونلو اینجه‌صنعت فیلملری (فیلم های مستند هنری و قانونی) یؤنه‌لتمه‌گینی توپلومسال بیلینج‌لرین یوکسلمه‌گی آماجیلا باشلادی. بلگه‌سل فیلم‌لریندن”خسته‌خانا” آدلی فیلمینه توخونماق اولار، بیر حالدا کی یؤنه‌تمن بو ایشیله لهئستانین او دؤنه گئنل بئهداشتیندا اولان سورونلاری آنلاتماق ایسته‌ییر. او ایلک سیناما فیلمینی تئلئویزیا اۆچون یؤنه‌تدی. اونون سیناما اثرلری ده بلگه‌سل گؤرسل‌لردن (تصویر) اولاشیردی. بلگه‌سل فیلم چکمه تئکنیکی ایله قیسا فیلم‌لرینه رئاللیغی آرتیردی. “یارانین یئری (۱۹۷۶)” ” کامئرایا وورغون(۱۹۷۹)” “کور شانس (۱۹۸۱)” کیمی موختلیف قونولاری قاپسیان فیلم لر یؤنه‌تدی.